Schumacher in 'n 'vegetatiewe toestand' | Netwerk24
Michael Schumacher is waarskynlik baie anders as die persoon wat F1-aanhangers onthou. Foto: Getty Images
Die Formule Een-legende Michael Schumacher is in 'n "vegetatiewe toestand" en reageer nie teenoor sy familie nie.
The Sun berig dit is die mening van die vername neurochirurg Erich Riederer, wat dié kommerwekkende uitlating maak in 'n nuwe dokumentêre program wat op Franse televisie uitgesaai is.
"Ek dink hy is in 'n vegetatiewe toestand, wat beteken hy is wakker maar reageer nie," sê hy.
"Hy haal asem, sy hart klop, hy kan waarskynlik regop sit en met hulp babatreetjies neem, maar niks meer nie.
"Ek dink dit is die maksimum vir hom. Is daar enige kans dat ons hom weer gaan sien soos hy voor die ongeluk was? Ek glo werklik nie so nie."
Die 51-jarige Duitse motorsportlegende se gesondheid word geheim gehou sedert hy ernstige breinbeserings in 'n ski-ongeluk in die Franse Alpe in 2013 opgedoen het.
Nicola Acciari, 'n neurochirurg by 'n hospitaal in Bologna, het vroeër vanjaar gewaarsku Schumacher is nou baie anders as die persoon wat F1-aanhangers onthou.
Mick en sy ma, Corinna, Schumacher se seun en vrou. Foto: Getty Images
"Ons moet onsself voorstel 'n persoon baie anders as die een wat ons van die renbaan onthou, met 'n baie gewysigde en verswakte organiese-, spier- en beenstruktuur," het Acciari destyds gesê.
"Al wat ek kan doen is om naby aan hom en sy gesin te bly tot ek in staat is om iets te doen, dan sal ek dit doen," sê die Fransman, een van slegs 'n handvol familie en vriende wat in die Schumacher-herehuis op die oewer van die meer van Genève, waar die wenner van sewe F1-wêreldtitels herstel, toegelaat word.
Schumacher word sedert September 2014 daar behandel. Sy vrou, Corinna, besluit glo wie hom mag sien.